REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/469-21

15. novembar 2021. godine

B e o g r a d

ZAPISNIK

18. SEDNICE ODBORA ZA ZAŠTITU ŽIVOTNE SREDINE,

ODRŽANE 15. NOVEMBRA 2021. GODINE

Sednica je počela u 12,05 časova.

Sednicom je predsedavao prof. dr Ljubinko Rakonjac, predsednik Odbora.

Sednici su prisustvovali članovi Odbora: zamenik predsednika Odbora Žarko Bogatinović, Dragana Radinović, Marija Todorović, Marko Mladenović, Tomislav Janković, Vesna Krišanov, Jelena Obradović, Nevenka Kostadinova, Dragan M. Marković, Akoš Ujhelji i Jasmina Karanac, kao i zamenici članova Odbora: Olja Petrović (zamenik člana Marka Parezanovića) i Goran Tasić (zamenik člana mr Dejana Radenkovića).

Sednici nisu prisustvovali članovi Odbora: Gojko Palalić, Marko Parezanović, Aleksandar Jugović, mr Dejan Radenković i Mina Kitanović.

Sednici su prisustvovale i predstavnice Ministarstva za zaštitu životne sredine: Jelena Tanasković, državna sekretarka i Dijana Stanković, načelnica Odeljenja za budžet, kao i predstavnice Ministarstva finansija: Dragana Đorđević i Mirjana Lukić iz Sektora budžeta, kao i predstavnik Zelene stolice Miroslav Mijatović iz Podrinjskog antikorupcijskog tima.

Na predlog predsednika Odbora, sa 14 glasova „za“, jednoglasno, usvojen je sledeći:

D n e v n i r e d :

1. Razmatranje Predloga zakona o budžetu Republike Srbije za 2022. godinu, Razdeo 25 – Ministarstvo zaštite životne sredine.

Pre prelaska na rad po utvrđenom dnevnom redu, sa 14 glasova „za“, jednoglasno, usvojen je Zapisnik 17. sednice Odbora za zaštitu životne sredine, održane 8. novembra 2021. godine.

Prva tačka dnevnog reda – **Razmatranje Predloga zakona o budžetu Republike Srbije za 2022. godinu, Razdeo 25 – Ministarstvo zaštite životne sredine**

Predsednik Odbora prof. dr Ljubinko Rakonjac konstatovao je da, na osnovu člana 173. Poslovnika Narodne skupštine, pre pretresa na sednici Narodne skupštine, predlog budžeta mogu razmatrati odbori Narodne skupštine, u skladu sa svojim delokrugom, koji svoje izveštaje dostavljaju nadležnom odboru, odnosno Odboru za finansije, republički budžet i kontrolu trošenja javnih sredstava, a izvestilac odbora ima pravo da obrazlaže izveštaj na početku pretresa predloga budžeta na sednici nadležnog odbora.

Jelena Tansković, državna sekretarka u Ministarstva zaštite životne sredine, na početku svog izlaganja, izrazila je svoje zadovoljstvo opredeljenim sredstvima iz budžeta, istakavši da se time jasno pokazuje da je ekologija jedan od tri prioriteta Vlade Republike Srbije. Po prvi put su izdvojena sredstva u ukupnom iznosu od 15 milijardi 401 milion i 911 hiljada dinara. Pored ovih sredstava, 9 milijardi dinara iz kreditne linije mogu se povući iz kredita Banke Saveta Evrope za dva kapitalna projekta. Iznela je da je za Projekat izgradnje prečistača za preradu otpadnih voda i nedostajaće kanalizacione mreže u 26 jedinica lokalne samouprave predviđeno 1,2 milijardi dinara. Naglasila je da je ovim predlogom budžeta Ministarstvu zaštite životne sredine opredeljeno 24 milijarde dinara, a da je Ministarstvu građevine je opredeljeno 12 milijardi dinara za projekte koji se tiču zaštite životne sredine, i to izgradnje reciklažnih centara, kao i izgradnje prečistača za otpadne vode i nedostajućih kanalizacionih mreža, što ukupno iznosi 36 milijardi dinara. U okviru Zelene agende, planirano je ukupno 6,5 milijardi dinara, od čega je 3 milijarde dinara opredeljeno za reciklažnu industriju, 1,25 milijardi dinara za projekat daljinskog grejanja i izgradnje toplane u Kragujevcu, 1,1 milijarda za projekat izgradnje postrojenja za prečišćavanje otpadnih voda i nedostajaće kanalizacije, sa mogućnošću povlačenja 8 mlijardi dinara iz kredita. Planirana je izgradnja kanalizacione mreže u 26 jedinica lokalne samouprave, podeljenih u tri grupe. U prvoj grupi se nalaze opštine: Bačka Palanka, Bečej, Nova Varoš, Bač, Boljevac, Priboj, Apatin i Bela Palanka, u drugoj grupi su opštine: Pećinci, Lapovo, Temerin, Petrovac na Mlavi, Negotin, Gornji Milanovac i Veliko Gradište, a u trećoj grupi su opštine: Ruma, Novi Kneževac, Raška, Kopaonik, Osečina, Dimitrovgrad, Knjaževac, Bajna Bašta, Srbobran, Divčibare, Ražanj i Babušnica. Istakla je važnost projekta izgradnje osam reciklažnih centara, koji će pokrivati 50 jedinica lokalne samouprave, finansiran od strane Evropske banke za rekonstrukciju i razvoj, koji je planiran u dve faze. Prvom fazom obuhvaćeni su: Valjevo, Kolubara, Kalenić, a u planu je da se pridruže i Sombor, Užice, Duboko i Nova Varoš, dok bi druga faza obuhvatala: Pirot, Požarevac, Sremsku Mitrovicu i Inđiju.

Dodala je da je izdvojeno 150 miliona dinara za nabavku novih električnih i hibridnih vozila, 150 miliona dinara za zamenu ložišta u individualnim kotlarnicama, 200 miliona dinara za zamenu kotlarnica u javnim ustanovama, 315 miliona dinara za finansiranje i proširenje mreže zaštićenih područja, kao i 100 miliona dinara za pošumljavanje. Za sanaciju, rekultivaciju i zatvaranje gradskih nesanitarnih deponija izdvojeno je 350 miliona dinara. Podsetila je da je ove godine finansirana završna faza zatvaranja nesanitarne deponije Prelići u Čačku, kao i u Trsteniku, Bečeju i Baču.

Lokalnim samoupravama koje nisu bile u mogućnosti da samostalno finansiraju izgradnju sistema za upravljanje otpadom opredeljeno je 400 miliona dinara, 600 miliona dinara opredeljeno je u naredne tri godine za čišćenje istorijskog otpada, 100 miliona dinara za čišćenje divljih deponija i uvođenje video nadzora kako bi se sprečilo da se ponovno formiraju na istom mestu. Naglasila je da je tokom ove godine kupljeno 3200 kanti, 2900 kontejnera, 7 čistilica i 3 kamiona smećara i dodala da je za narednu godinu opredeljeno 360 miliona dinara upravo za nabavku opreme za komunalni otpad. Na kraju svog izlaganja, dodala je da je 200 miliona dinara opredeljeno za izgradnju prečistača otpadnih voda i nedostajaće kanalizacione mreže u Zubin Potok.

Mirjana Lukić, iz Sektora za budžet u Ministarstvu finansija, istakla je da je Predlog zakona o budžetu za 2022. godinu napravljen u skladu sa makroekonomskim okvirom koji je definisan fiskalnom strategijom za 2022. godinu, sa projekcijama za 2023. i 2024. godinu. Predviđen je rast BDP-a u iznosu od 4,5% . U skladu sa tim je planiran i deficit za 2022. godinu u iznosu od 3% BDP-a, odnosno 200,2 milijarde dinara. Predviđen je i blagi rast prihodne strane budžeta, kao i smanjenje rashodne strane budžeta. Planirani su sveukupni rashodi i izdaci u iznosu od 1717 milijardi dinara, što predstavlja smanjenje u iznosu 76 milijardi dinara, odnosno 4,24% u odnosu na rebalans budžeta iz oktobra meseca. Predviđeni su prihodi u iznosu od 1517 milijardi dinara, što je 28 milijardi dinara više, odnosno 1,88% u odnosu na rebalans budžeta iz oktobra meseca. Naglasila je da je za Ministarstvo zaštite životne sredine opredeljeno 15,4 milijardi dinara, što predstavlja 4,3 milijarde dinara više, tj. 38,96% u odnosu na rebalans budžeta iz oktobra meseca, odnosno uvećanje od 7,1 milijardi dinara ili 85,2% u odnosu na Budžet za 2021.godine.

U diskusiji su učestvovali: Jasmina Karanac, Tomislav Janković, Nevenka Konstadinova, Jelena Tanasković, prof. dr Ljubinko Rakonjac i Miroslav Mijatović.

U diskusiji je istaknuto da nikada do sada nije ovoliki iznos bio opredeljen za zaštitu životne sredine, što ukazuje na to da je ovoj vlasti životna sredina visoko na listi prioriteta. Postavljeno je pitanje da li jedinice lokalnih samouprava već imaju pripremljene neke projekte u planu, da li su osposobljene za pisanje projekata i da li poseduju kapacitete da ih sprovedu, čime bi se realizovala mogućnost povlačenja 9 milijardi dinara iz kredita.

Objašnjeno je da 26 jedinica lokalne samouprave ima izrađene projekte, da se intenzivno radi na proveri i eventualnoj doradi projekata, budući da je većina projekata planirana vrlo ambiciozno, što bi u budućnosti moglo rezultirati velikim rashodima, kada se radi o prečistačima otpadnih voda. Ova godina je prošla u proveri kapaciteta. Za prvih 8 opština će početkom sledeće godine biti raspisan tender, dok se za ostale uveliko proverava projektno-tehnička dokumentacija i rade se dodatne studije. Što se tiče projekta daljinskog grejanja u Kragujevcu, za njega će biti iskorišćeno milijardu dinara, koji se mogu povući iz kredita, budući da će projekat početkom sledeće godine svakako biti završen, kao i sanacija pepelišta. Što se tiče izgradnje reciklažnih centara, kreditor EBRD-a će angažovati svog konsultanta, koji će pripremiti tender za prvu fazu, a već je proverena projektno-tehnička dokumentacija za izgradnju prva četiri reciklažna centra.

Postavljeno je pitanje da li su odvojena sredstva za naučno-istraživački razvoj. Dat je primer grada Sremska Mitrovica, gde se realizuje projekat izgradnje Centra za održivi razvoj, koji bi sadržao četiri podcentra: za energetsku efikasnost, obnovljive izvore energije i za obuku operatera. Regionalna razvojna agencija je konkurisala za jedan projekat kod nemačkog Ministarstva ekologije i dobila sredstva za obuku operatera. Postavljeno je pitanje da li postoji mogućnost da se odvoje sredstva za izgradnju ovakvog centra.

Pojašnjeno je da je izgradnja reciklažnog centra u Sremskoj Mitrovici predviđena u drugoj fazi i da je projektovana vrednost ovog projekata 3 miliona evra, ali da konsultanti EBRD-a rade na proveri projektno-tehničke dokumentacije, pa se sama vrednost projekta može povećati.

Što se tiče finansiranja nevladinih organizacija, za te svrhe opredeljeno je 40 miliona dinara. Biće objavljen konkurs.

Postavljeno je pitanje da li su opredeljena sredstva za opštine i gradove Pčinjskog okruga, kao i na koji način će biti utrošena sredstva od 100 miliona dinara opredeljena za pošumljavanje. Dat je primer Bosilegrada, koji je okružen šumama, ali koje se sve više seku i koje imaju problem sa sušenjem četinara, pa bi trebalo očistiti problematično područje i zatim pošumiti. Postoji mogućnost i prekograničnih projekata, jer je isti problem prisutan i u Makedoniji i u Bugarskoj.

Istaknuto je da svaka jedinica lokalne samouprave ima pravo da se javi na konkurs, koji će Ministarstvo zaštite životne sredine objaviti na svom zvaničnom sajtu i tako konkurisati za sredstva, ukoliko imaju spremne projekte. Pojašnjeno je da su sredstva za izgradnju prečistača za otpadne vode i nepostojeće kanalizacione mreže za gradove Pčinjskog okruga predviđena kroz razdeo budžeta Ministarstva građevine, u okviru kineskog kredita za 65 jedinica lokalne samouprave.

Sugerisano je da, ako Ministarstvo zaštite životne sredine želi da bude transparentno, indikatori (bazne vrednosti) moraju biti jasnije određeni, kako bi se videlo za šta je tačno potrošen opredeljeni novac. Dat je primer smanjenja zagađenja vazduha iz individualnih ložišta, gde je kao jedinica mere istaknut broj sprovedenih konkursa i postavljeno je pitanje da li bi kao indikator moglo da se navede koliko domaćinstava je zamenilo individualne kotlove. Kod pošumljavanja je indikator takođe konkurs, pa je postavljeno pitanje da li bi indikator mogao da bude broj hektara koji se pošumljavaju ili broj ili vrsta sadnica. Postavljeno je pitanje na šta se odnose naknade u naturi (administracija i upravljanje), za koje je opredeljeno milion i 800 000 dinara, kao i nadoknada troškova za zaposlene pod brojem 415, za šta je opredeljeno milion i 457 000 dinara.

Pojašnjeno je da se ne mogu unapred precizirati vrste kojima će biti pošumljeno određeno područje, dok se ne raspiše konkurs, s obzirom na to da se vrste biraju na osnovu tipa zemljišta kao i mnogih drugih faktora.

Postavljeno je pitanje zašto postoji disproporcija između interventnih mera u vandrednim okolnostima zagađenja životne sredine i drugih interventnih mera pod 454 – specijalizovane usluge 20 miliona dinara, i kod tehničke pomoći za pripremu projektne dokumentacije od 60 miliona dinara, kao i koliko se tačno sredstava opredeljuje za praćenje kvaliteta vazduha, a koliko za praćenje kvaliteta vode i za praćenje kvaliteta zemljišta, budući da su sredstva za ove aktivnosti prikazana zbirno. Postavljeno je i pitanje kada će biti izrađena Karta erozije.

Pojašnjeno je da će 150 000 sadnica biti posađeno ove godine na 420 hektara iz sredstava opredeljenih za pošumljavanje, ali i da neke jedinice lokalnih samouprava još uvek rade na pošumljavanju, pa će Ministarstvo zaštite životne sredine nakon završetka procesa imati precizne podatke, na osnovu izveštaja koji će biti podneti. Rok za završetak pošumljavanja je 31.12.2020. godine, osim ako se radi o kapitalnim projektima koje se planiraju višegodišnje kroz budžet (rekultivacija nesanitarnih deponija). Ukazano je na to da se u gradu Nišu već drugi put ponavlja konkurs za zamenu individualnih kotlarnica, jer se niko nije prijavio, shodno tome Ministarstvo zaštite životne sredine u tom slučaju jedino može da sugeriše jedinicama lokalne samouprave da povećaju procenat udela u subvencionisanju, kako bi stanovništvo motivisali da se prijave na konkurs. Zbog svega navedenog, indikator jeste broj konkursa. Pojašnjeno je da milion i 800 000 dinara planirano za paketiće za zaposlene – naknade u naturi, dok je milion i 457 000 opredeljeno za prevoz zaposlenih i odvojeni život.

Što se tiče smanjenih sredstava u okviru interventnih mera, pojašnjeno je da je to zakonom vrlo specifično definisano u smislu kad je uopšte moguće interventno reagovati iz republičkog budžeta. Ranije je za tu namenu bilo opredeljeno više sredstava, koja nisu mogla biti utrošena, pa je zato sada precizno definisano za koju namenu se predviđaju (sanacija Potpećkog jezera, za lančanice za prekogranični otpad i sl.). Izrada Karte erozije je u planu. Sredstva za praćenje kvaliteta vazduha, kvaliteta vode i kvaliteta zemljišta predviđena su kod Agencije za zaštitu životne sredine.

Na predlog predsednika Odbora, u skladu sa članom 173. stav 2. Poslovnika Narodne skupštine, Odbor za zaštitu životne sredine je, sa 14 glasova „za“, jednoglasno, odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2022. godinu, Razdeo 25 – Ministarstvo zaštite životne sredine.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je prof. dr Ljubinko Rakonjac, predsednik Odbora.

Sednica je završena u 12,55 časova.

SEKRETAR PREDSEDNIK

Milica Bašić prof. dr Ljubinko Rakonjac